A javaslat azzal is foglalkozik, hogy az ICES 8 alterületen (Vizcayai-öböl) 2022-re vonatkozóan meg kell határozni a szardellára (Engraulis encrasicolus) vonatkozó halászati lehetőségeket, miután az ICES kiadta az erre az állományra vonatkozó tudományos szakvéleményt.

A 2022. évi írásbeli jegyzőkönyvben megállapított halászati lehetőségeknek megfelelő teljes kifogható mennyiségeket ezért be kell építeni az uniós jogrendbe. Ezek a 2022. évi halászati lehetőségek hosszú távon környezeti szempontból olyan fenntartható halászati tevékenységeket tesznek lehetővé, amelyek kezelése az alábbi célkitűzésekkel összhangban történik: i. gazdasági, társadalmi és foglalkoztatási előnyök elérése; valamint ii. hozzájárulás az élelmiszer-ellátáshoz, beleértve az egyenlő versenyfeltételek előmozdítását az uniós gazdasági szereplők számára az Egyesült Királysággal közös állományok esetében.

A kereskedelmi és együttműködési megállapodás 494. cikke (3) bekezdésének c) pontjával összhangban az Unió a rendelkezésre álló legjobb, a Nemzetközi Tengerkutatási Tanács (ICES) által kiadott tudományos szakvéleményre alapozta álláspontját.

Az Egyesült Királysággal a halászati lehetőségekről folytatott konzultációk során a Bizottság tájékoztatta az érdekelt feleket (nevezetesen a nem kormányzati szervezetek és a halászati ágazat szervezeteinek képviselőit), és konzultált velük. A Bizottság intenzív koordináció révén kapcsolatot tartott fenn a nemzeti hatóságokkal is. A Bizottság rendszeres időközönként tájékoztatta a tanácsadó testületeket a konzultációk előrehaladásáról.

Az (EU) 2022/109 tanácsi rendelet 11a. cikke 2022-re megújította az ICES 2a és 3a körzetben, valamint az ICES 4 alterületen bizonyos vontatott halászfelszereléssel folytatott homokiangolna-halászatra vonatkozó szezonális tilalmakat. Mivel a 2022. január 1. és március 31. közötti időszakra vonatkozó ideiglenes TAC helyébe a teljes évre vonatkozó végleges TAC lép, az alkalmazandó tilalmi időszaknak a 2022. január 1. és március 31. közötti időszak mellett a 2022. augusztus 1. és december 31. közötti időszakra is ki kell terjednie. A 11a. cikket ezért ennek megfelelően módosítani kell.

Az északi farkassügér az Egyesült Királysággal közös, kvótán kívüli állomány. E javaslattal a Bizottság azt javasolja, hogy az Egyesült Királysággal folytatott konzultációk keretében elfogadottaknak megfelelően 2022-re vezessenek be fogási korlátozásokat erre az állományra vonatkozóan.

Az 1380/2013/EU rendelet 15. cikke értelmében kirakodási kötelezettség hatálya alá tartozó fajok állományaira vonatkozó halászati lehetőségek figyelembe veszik azt a tényt, hogy a visszadobás gyakorlata elvben már nem engedélyezett. Azokat a mennyiségeket, amelyeket a kirakodási kötelezettség végrehajtása során kivételként továbbra is vissza lehet dobni, le kell vonni a szakvéleményekben szereplő, a teljes fogásmennyiségre vonatkozó értékekből.

tekintettel az Európai Unió működéséről szóló szerződésre és különösen annak 43. cikke (3) bekezdésére,

tekintettel az Európai Bizottság javaslatára,

mivel:

(1)Az (EU) 2022/109 tanácsi rendelet a 2022. évre meghatározza egyes halállományok és halállománycsoportok tekintetében az uniós vizeken, valamint az uniós halászhajók tekintetében egyes nem uniós vizeken alkalmazandó halászati lehetőségeket.

(2)Az Unió 2021. december 21-én megállapodott az Egyesült Királysággal abban, hogy 2022-re nagy számú teljes kifogható mennyiséget (TAC) állapít meg a kereskedelmi és együttműködési megállapodás 35. mellékletében felsorolt állományok vonatkozásában. A konzultációk eredményét az írásbeli jegyzőkönyv rögzítette, amelyet a Tanács 2021. december 21-én jóváhagyott, és amelyet az Egyesült Királyság küldöttségvezetője és az Unió nevében a Bizottság képviselője ugyanazon a napon aláírt a kereskedelmi és együttműködési megállapodás 498. cikkének (6) bekezdésével és a 2021. október 22-i tanácsi határozattal összhangban.

(3)Az írásbeli jegyzőkönyv az Unió és az Egyesült Királyság közötti olyan konzultációk eredménye, amelyekre a kereskedelmi és együttműködési megállapodás 498. cikkének (2) bekezdésével, 498. cikke (4) bekezdésének a)–d) pontjával és 498. cikkének (6) bekezdésével összhangban, a közös halászati politikáról szóló 1380/2013/EU európai parlamenti és tanácsi rendelet 2., 3., 28. és 33. cikkében, a nyugati vizekre vonatkozó többéves tervekről szóló (EU) 2019/472 rendelet és az Északi-tengerre vonatkozó többéves tervekről szóló (EU) 2018/973 rendelet 4. és 5. cikkében, valamint az Egyesült Királysággal a közös állományok 2022. évi halászati lehetőségeiről folytatott konzultációkról szóló (EU) 2021/1875 tanácsi határozatban meghatározott célkitűzések és elvek alapján került sor. A konzultációk során az uniós álláspont a rendelkezésre álló legjobb, a Nemzetközi Tengerkutatási Tanács (ICES) által kiadott tudományos szakvéleményeken alapult a kereskedelmi és együttműködési megállapodás 494. cikke (3) bekezdése c) pontjának megfelelően.

(4)Ezért az (EU) 2022/109 rendeletben megállapított ideiglenes teljes kifogható mennyiségeket az írásbeli jegyzőkönyvben megállapított halászati lehetőségekkel összhangban fel kell váltani, és végre kell hajtani az írásbeli jegyzőkönyvben is megállapított, a halászati lehetőségekhez funkcionálisan kapcsolódó egyéb intézkedéseket.

(5)Ezek a 2022. évi halászati lehetőségek hosszú távú, környezeti szempontból fenntartható halászati tevékenységeket fognak lehetővé tenni, amelyeket gazdasági, társadalmi és foglalkoztatási előnyök elérése céljából kezelnek, és hozzájárulnak az élelmiszer-ellátáshoz, beleértve az egyenlő versenyfeltételek előmozdítását az uniós gazdasági szereplők számára, amennyiben az állományok az Egyesült Királysággal közösek.

(6)A Nemzetközi Tengerkutatási Tanács (ICES) bizonyos állományok tekintetében, az MFH alapján végzett értékelésük alapján, teljes halászati tilalmat javasoló tudományos szakvéleményt adott ki. Amennyiben az említett állományokra vonatkozó TAC-ok a tudományos szakvéleményben megjelölt szint szerint kerülnek megállapításra, az a kötelezettség, amely szerint az uniós és az egyesült királyságbeli vizeken a vegyes halászatban az összes fogást – ideértve az említett állományokból származó járulékos fogásokat is – ki kell rakodni, a „blokkoló kvóta hatálya alá tartozó faj” jelenségéhez vezet. Annak érdekében, hogy megteremthető legyen az egyensúly e vegyes halászat folytatásának szükségessége – tekintettel az említett halászat teljes megszakításának potenciálisan súlyos társadalmi-gazdasági hatásaira – és az említett állományok vonatkozásában a jó biológiai állapot elérésének szükségessége között, valamint figyelembe véve, hogy a vegyes halászatban nehéz valamennyi állományt egyidejűleg az MFH szintjén halászni, az Unió és az Egyesült Királyság megállapodott arról, hogy helyénvaló külön TAC-okat megállapítani az említett állományok járulékos fogásaira vonatkozóan. E TAC-ok szintjét úgy kell meghatározni, hogy csökkenjen az említett állományok mortalitása, valamint hogy ösztönzőleg hasson a szelektivitás fokozása és a fogások elkerülése szempontjából. Az ezen állományokra vonatkozó halászati lehetőségeket az írásbeli jegyzőkönyvvel összhangban kell megállapítani egyrészt az uniós gazdasági szereplők számára való egyenlő versenyfeltételek biztosítása, másrészt annak lehetővé tétele érdekében, hogy jelentős mértékbe helyreálljon az említett állományok biomasszája.

(7)Tekintettel arra, hogy a BLI/12INT, BLI/24, BLI/03A, COD/5BE6A, COD/7XAD34, HER/7G-K és a WHG/07A állomány biomasszája a biomassza határérték referenciapontja (Blim)) alatt van, az Unió és az Egyesült Királyság az írásbeli jegyzőkönyvben megállapodott abban, hogy az említett állományok tekintetében a 2021-ről 2022-re történő átvitelre vonatkozóan nem kell alkalmazni az 1380/2013/EU rendelet 15. cikkének (9) bekezdését, hogy a fogások mennyisége 2022-ben ne haladja meg az említett állományokra meghatározott TAC-ot. Az Unió és az Egyesült Királyság abban is megállapodott, hogy ugyanez vonatkozik a DGS/15X14 állományára is, amely az (EU) 2022/109 rendelet 18. cikke (1) bekezdésének o) pontja értelmében tiltott faj.

(8)Az Unió arra törekedett az Egyesült Királysággal együtt, hogy a lehető legmagasabb szintű konvergenciát érje el a kirakodási kötelezettség alkalmazása terén, beleértve a de minimis és a túlélési arányon alapuló mentességeket is, a védelmi célkitűzések betartásának és az egyenlő versenyfeltételeknek a biztosítása érdekében. A kirakodási kötelezettség hatálya alá tartozó fajok állományaira vonatkozó, az Egyesült Királysággal egyeztetett halászati lehetőségek figyelembe veszik azt a tényt, hogy a visszadobás gyakorlata elvben már nem engedélyezett. Azokat a mennyiségeket, amelyeket a kirakodási kötelezettség végrehajtása során kivételként továbbra is vissza lehet dobni, ezért levonták a szakvéleményekben szereplő, a teljes fogásmennyiségre vonatkozó, az ICES által megadott értékekből.

(9)Az Unió és az Egyesült Királyság megállapodott abban, hogy folytatja az északi farkassügér védelmére kidolgozott, az (EU) 2021/92 rendelet 11. cikkében meghatározott megközelítést, nevezetesen azt, hogy az állományra nehezedő teljes halászati terhelés az ICES által javasoltnál alacsonyabb vagy azzal egyenlő legyen. Ezért az ICES 4b, 4c, 7a és 7d–7h körzetben ezen állomány tekintetében 2022-re továbbra is fogási korlátozásokat kell megállapítani. Az ICES szakvéleménye alapján az Unió és az Egyesült Királyság megállapodott a horoggal és horogsorral folytatott halászatra, valamint a karókon rögzített kopoltyúhálókkal végzett halászati tevékenységekre vonatkozó fogási korlátok növeléséről. Az Unió és az Egyesült Királyság megállapodott továbbá a havi határértékekről a kéthavi határértékekre való áttérésről a vonóhálók és kerítőhálók esetében. Az Unió és az Egyesült Királyság megállapodott arról is, hogy prioritásként kezelik a farkassügérre vonatkozó ICES értékelési eszköz fejlesztését, hogy lehetővé váljon az MFH-modelleken alapuló előrejelzési számítások elvégzése. Az Unió és az Egyesült Királyság továbbá egyetértett abban, hogy fenn kell tartani a rekreációs célú halászatra vonatkozó meglévő fogási korlátozásokat. Mivel az ideiglenes fogási korlátokat jelenleg az egész évre vonatkozó fogási korlátok váltják fel, a vonatkozó fogási korlátozásoknak a 2022. április 1. és december 31. közötti időszakra is ki kell terjedniük.

(10)Az (EU) 2022/109 rendelet 2022-re megújította az ICES 2a és 3a körzetben, valamint az ICES 4 alterületen bizonyos vontatott halászfelszereléssel folytatott homokiangolna-halászatra vonatkozó szezonális tilalmakat. Mivel a 2022. január 1. és március 31. közötti időszakra vonatkozó ideiglenes TAC helyébe a teljes évre vonatkozó végleges TAC lép, az alkalmazandó tilalmi időszaknak a 2022. augusztus 1. és december 31. közötti időszakra is ki kell terjednie.

(11)Az (EU) 2022/109 rendelet a tudományos szakvélemény rendelkezésre állásáig 2022. január 1-jétől 2022. június 30-ig alkalmazandó ideiglenes TAC-ot állapít meg az ICES 8 alterületen halászott szardellára vonatkozóan. Az ICES 2021. december 17-én adta ki az erre az állományra vonatkozó 2022. évi tudományos szakvéleményét. Az említett állományra vonatkozó 2022. évi teljes kifogható mennyiséget az említett szakvéleménynek megfelelően ezért módosítani kell.

(12)Egyes fajok halászattól való védelme érdekében az Unió és az Egyesült Királyság megállapodott abban, hogy fenntartja a tiltott fajok meglévő jegyzékét.

(13)Ezért az (EU) 2022/109 rendeletet ennek megfelelően módosítani kell.

(14)Az (EU) 2022/109 rendeletben meghatározott fogási korlátok 2022. január 1-jétől alkalmazandók. Ezért az e rendelet által meghatározott, a fogási korlátokra vonatkozó rendelkezéseknek is az említett naptól kell alkalmazandónak lenniük. Az ilyen visszamenőleges alkalmazás nem sérti a jogbiztonság és a bizalomvédelem elvét, mivel az érintett halászati lehetőségeket megnövelték, illetve még nem merítették ki. A sürgősségre való tekintettel ez a rendelet az Európai Unió Hivatalos Lapjában való kihirdetését követő napon lép hatályba,

ELFOGADTA EZT A RENDELETET:

1. cikk

Az (EU) 2022/109 rendelet módosítása